|  |
| --- |
| **FÖLDRAJZTANÁR** |

# Képzési forma, munkarend: mesterképzés, nappali és levelező

# Képzési idő: 2-5 félév

**Felvételi követelmény:** motivációs beszélgetés

# Az oklevélben szereplő szakképzettség megnevezése: okleveles földrajztanár

# A képzés célja: az alapfokozaton vagy más felsőfokú végzettség keretében szerzett szakképzettségre, illetőleg ismeretekre alapozva a közoktatásban, a szakképzésben és a felnőttképzésben az oktatási, pedagógiai kutatási, tervezési és fejlesztési feladatokra, továbbá a tanulmányok doktori képzésben történő folytatására való felkészítés.

# A képzés sajátosságai: maximálisan kihasználja a virtuális világ új lehetőségeit, mint az ismeretek kimeríthetetlen forrását (szakmódszertan) és azok együttes térbeli értékelését (térinformatika). A hallgatók tudását és készségeit valós terepen végzett nagyszámú foglalkozással fejleszti, amihez a Mátraalja és Bükkalja változatos terepi és településviszonyai kiváló lehetőséget nyújtanak. A geográfia tárgykörén belül kiemelt figyelmet fordít a természeti és társadalmi tendenciákra, illetve a nem ritkuló, esetenként fokozódó kockázatok társadalmi kezelésére.

# Nyelvi követelmények: a mesterfokozat megszerzéséhez legalább egy idegen nyelvből államilag elismert, középfokú (B2) komplex típusú nyelvvizsga vagy ezzel egyenértékű érettségi bizonyítvány vagy oklevél megszerzése szükséges.

# Továbbtanulási lehetőségek, doktori képzés: tehetséges hallgatóink számára igénybe kívánjuk venni az EKF TTK által biztosított gyakornoki programot, melynek során a képzések befejezése után is lehetőségük marad hallgatóként elkezdett kutatásaik kiteljesítésére. Ezen kívül legtehetségesebb hallgatóink számára a külföldi tanulásra is meg van a lehetőség. Működő ERASMUS együttműködéseinken keresztül elsősorban Svédország és Portugália felé van kiépített kapcsolatunk nemzetközi hallgatói mobilitásban való részvételre. Jelenleg az ELTE és a Debreceni Egyetem geográfus tanszékeivel meglevő kapcsolatok keretében az MA diplomásainkat tovább segítjük az érdeklődésüknek megfelelő, produktív témavezetőkhöz illetve Doktori Iskolákba.

# Elhelyezkedési esélyek és lehetőségek: hazánk Európai Unióhoz való csatlakozásával az egyes személyek és közösségek működési területe kitágult. A megváltozó közegben való eligazodás megnöveli a földrajzi kompetenciák iránti igényt, ugyanakkor a geográfia az új európai identitás megteremtésében is jelentős szerepet játszik. A közoktatásban dolgozó földrajztanárok kulcsszerepet játszanak az európai identitás generációkon átívelő kialakításában.

Az információs társadalom korában a térinformatika egyre jelentősebb szerepet tölt be (pld. GPS és GIS alkalmazások), ezek azt igénylik, hogy már a közoktatásban megalapozzuk alkalmazásukat. A globalizáció – pld. globális gazdaság, globális turizmus, globális környezeti problémák – megjelenésével olyan új jelenségekkel szembesülünk nap, mint nap, amelyek nem értelmezhetők és reagálhatók le megfelelően.

A hazánkban folyó társadalmi reform során olyan új területi képződmények és fogalmak jelennek meg (régió, kistérség) melyek a lakosság szélesebb rétegei számára jelentik majd a közeljövőben a tevékenység mindennapi színtereit. Az ezek között való eligazodás csak földrajzi ismeretanyagok elsajátításával képzelhető el. A földrajz, mint közismereti tárgy évszázadok óta integráns része a közoktatásnak, a folyamatosan megújuló ismeretanyagok következtében ugyanakkor a közoktatásban dolgozó földrajztanárok képzése/átképzése is elengedhetetlen.